અદાલતે રાષ્ટ્રીય નાગરિક રજિસ્ટર તૈયાર કરવા માટે ગાઈડલાઈન્સ આપી હતી. એ રીતે ઘૂસણખોરોને ઓળખી અલગ પાડવાના હતા. ભારતીય નાગરિકતા માટે ૧૯૭૧ સુધીની સમય મર્યાદા નક્કી કરાઈ હતી. ૧૯૭૧ સુધીમાં આવેલાઓને ભારતના નાગરિક ગણવા. ત્યાર પછી ગેરકાયદે ઘૂસી આવેલા લોકો ભારતીય નાગરિક નહીં ગણાય. આપણી કરુણતા એ છે કે આસામની કોઈ રાજ્ય સરકારોએ આ વાતને ગંભીરતાથી લીધી નહીં. બાંગલાદેશી ઘૂસણખોરો માત્ર આસામમાં જ નહીં તો પશ્ચિમ બંગાળ અને દેશનાં અન્ય રાજ્યોમાં પણ ફેલાયા. આ ગેરકાયદે ઘૂસણખોરોને કારણે દિલ્હી સહિતનાં શહેરોમાં કાયદો-વ્યવસ્થાના પ્રશ્નો પણ સર્જાયા છે. અમદાવાદ પણ તેમાંથી બાકાત નથી. આસામમાં જે ઘૂસણખોરોને ઓળખી અલગ તારવવા કવાયત હાથ ધરાઈ એ પ્રકારે અન્ય રાજ્યો-શહેરોમાં પણ લોકો માગણી કરે એવી સ્થિતિ છે.